চীনে অত্যাচারের শিকার খ্রিস্টানরা! গ্রেফতার ৩০

ওয়েব ডেস্ক : উইঘুর মুসলিমদের (Uyghur Muslims) বিরুদ্ধে আগেই অত্যাচারের অভিযোগ উঠেছিল চীনের (China) সরকারের বিরুদ্ধে। এবার জিনপিং প্রশাসনের নজরে খ্রিস্টানরা (Christian)। জানা যাচ্ছে, গত শুক্রবার থেকে এখনও পর্যন্ত মোট ৩০ জন খ্রিস্টান নেতাকে গ্রেফতার করা হয়েছে প্রশাসনের তরফে। আগামীদিনেও আরও এই ধর্মের মানুষকে গ্রেফতার করা হতে পারে বলে আশঙ্কা প্রকাশ করছে ওয়াকিবহাল মহল।

জানা যাচ্ছে, সে দেশে লাগু হওয়া নতুন আইনের মাধ্যমে বিভিন্ন চার্চ ও তাঁদের সদস্যদের উপর চাপ বাড়ানো শুরু করেছে চীনের সরকার (China Government)। তার মধ্যে ৩০ জনকে গ্রেফতার করার খবর সামনে এসেছে। এর ফলে আগামী দিনে এই ধর্মাবলম্বী সম্প্রদায়ের মানুষদের উপর অত্যাচার আরও বাড়তে পারে বলে আশঙ্কা প্রকাশ করছে বিভিন্ন মহল।

আরও খবর : ভারতকে নিয়ে বড় দাবি করলেন ট্রাম্প! কী এমন বললেন?

সরকারি তথ্য অনুযায়ী, বর্তমানে ৩ কোটি ৮০ লাখ প্রোটেস্ট্যান্ট ও ৬০ লাখ ক্যাথলিক খ্রিস্টান রয়েছেন চীনে (China)। তবে অনেকের মতে সেই সংখ্যা আরও বেশি। তাঁরা চীন সরকারের লাল চোখ এড়িয়ে আন্ডারগ্রাউন্ড চার্চে উপাসনা করেন। ফলে সেই খ্রিস্টানদেরকেও আগামীদিনে ‘টার্গেট’ করা হতে পারে বলে মনে করা হচ্ছে।

প্রসঙ্গত, বেশ কয়েক বছর ধরে উইঘুরদের মুসলিমদের (Uyghur Muslims) বিরুদ্ধে নির্যাতন চালাচ্ছে চীন সরকার। এমনটাই অভিযোগ করে আসছে বিভিন্ন সংগঠন। রাষ্ট্রসংঘের রিপোর্টে বলা হয়েছে, ধর্ষণের পাশাপাশি পুরুষদের জোর করে নির্বীজকরণের মতো ঘটনা ঘটেছে। অনেকে আবার ঘর থেকে উধাও হয়েছেন। যাদের খবর এখনও মেলেনি বলে অভিযোগ। এসেবর মাঝে এবার খ্রিস্টান সম্প্রদায়ের মানুষদেরকে গ্রেফতারের খবর সামনে এল।